Anexă

la hotărârea Comisiei Electorale Centrale

nr. 3949 din 2 iunie 2020

*Proiect*

**L E G E**

**pentru modificarea unor acte legislative**

Parlamentul adoptă prezenta lege organică.

**Art. I.** – Codul electoral nr. 1381/1997, republicat în Monitorul Oficial al Republicii Moldova, 2017, nr.451-463, se modifică după cum urmează:

1. Articolul 1:

în definiția noțiunii „*afișe electorale*”, textul „apeluri, declarații” se exclude, iar după cuvintele „concurenți electorali” se introduce textul: „ , candidați, persoanele de încredere și/sau de participanții la referendum”;

noțiunea „*agitație electorală*” va avea următorul cuprins:

„*agitație electorală* - apeluri, declarații, precum și acţiuni de pregătire şi difuzare a informaţiei, care au scopul de a-i determina pe alegători să-și dea votul pentru unii sau pentru alţi concurenţi electorali sau pentru una dintre opțiunile la referendum;”;

noțiunea „*bloc electoral*” va avea următorul cuprins:

„*bloc electoral* - uniune benevolă între două sau mai multe partide, organizaţii social-politice constituită pentru a participa împreună la alegeri, referendum. Blocurile electorale se înregistrează de către Comisia Electorală Centrală. Un partid sau o organizație social-politică nu poate face parte decît dintr-un singur bloc electoral. Partidul, organizația social-politică care este parte a unui bloc electoral nu poate înainta de sine stătător candidați la alegeri;”;

noțiunea „*campanie electorală*” va avea următorul cuprins:

„*campanie electorală* – perioadă de timp în care concurentul electoral sau participantul la referendum poate face agitație electorală în sensul prezentului cod și care începe pentru fiecare concurent electoral sau participant la referendum din momentul înregistrării sale de organul electoral corespunzător, dar nu mai devreme de 30 de zile pînă la data scrutinului, și se încheie în ziua anterioară prezilei scrutinului sau la data retragerii ori anulării înregistrării. Campania electorală se prelungește de la data stabilită în hotărîrea Comisiei Electorale Centrale privind organizarea turului doi de scrutin sau a votării repetate și se încheie în aceleași condiții;”;

noțiunea „*candidat independent*” va avea următorul cuprins:

„*candidat independent* - persoană care îşi înaintează, independent de partide, de organizaţiile social-politice şi de blocurile electorale, propria candidatură la alegeri pentru ocuparea unei funcţii publice eligibile sau este desemnată și/sau susținută de grupul de inițiativă constituit de cetățeni, fiind înregistrată de organul electoral corespunzător în condițiile prezentului cod;”;

în definiția noțiunii „*Centrul de instruire continuă în domeniul electoral*”, textul „subdiviziune specializată, instituită în cadrul” se substituie prin textul „instituție publică subordonată”;

noțiunea „*circumscripție națională*” se înlocuiește cu „*circumscripție electorală națională*”, iar în definiția noțiunii se introduce la final următorul text „ , alegerile pentru funcţia de Preşedinte al Republicii Moldova sau referendumul republican”;

în definiția noțiunii „*Cod de conduită*”, după sintagma „concurenții electorali” se introduce textul „/participanții la referendum”, la forma gramaticală corespunzătoare;

la noțiunea „*concurenți electorali*”:

- în textul de la liniuța a doua, după sintagma „Președinte al Republicii Moldova,” se introduce textul „precum şi partidele, organizaţiile social-politice şi blocurile electorale care i-au desemnat,”;

* textul de la liniuța a treia va avea următorul cuprins:

„- candidații independenți, precum și partidele, alte organizaţii social-politice, blocurile electorale care au înaintat candidați pentru funcţia de primar sau liste de candidați pentru funcția de consilier în consiliul local şi care sînt înregistrați/înregistrate de consiliile electorale de circumscripţie respective – în cazul alegerilor locale;”;

după noțiunea „*concurenți electorali*” se introduce o nouă noțiune, „*contestatar*”, cu următorul cuprins:

„*contestatar* – subiect de drept electoral (alegător/concurent electoral/grup de inițiativă/ participant la referendum și alte persoane ale căror drepturi sînt afectate) care revendică apărarea unui drept al său vătămat în cadrul procesului de organizare și desfășurare a alegerilor, prin acțiunile/inacțiunile/hotărîrile organelor electorale, acțiunile/inacțiunile concurenților electorali;”;

noțiunea „*contestație*” va avea următorul cuprins:

*„contestaţie*– cerere în formă scrisă, inclusiv cererea prealabilă, cererea de chemare în judecată, prin care se contestă acțiunile / inacțiunile / hotărîrile organelor electorale, acțiunile / inacțiunile concurenților electorali, participanților la referendum, grupurilor de inițiativă;”;

în definiția noțiunii „*Comisia Electorală Centrală”*, după cuvintele „în scopul unei bune desfăşurări a alegerilor” se introduce textul „și referendumurilor”;

noțiunea *„domiciliu”* va avea următorul cuprins:

*„domiciliu (reședința obișnuită)*  – loc unde alegătorul locuiește permanent, confirmat în buletinul de identitate sau în alt act de identitate prevăzut de lege;”;

noțiunea „*funcționar electoral*” va avea următorul cuprins:

*„funcţionar electoral –* persoană care activează sau a activat, în condiţiile prezentului cod, în calitate de membru al organului electoral, de funcționar public/angajat în cadrul aparatului organului electoral sau angajat în cadrul instituțiilor publice și altor structuri organizaționale fondate de Comisia Electorală Centrală;”;

în definiția noțiunii „*grup de inițiativă*”, sintagma „de către Comisia Electorală Centrală” se exclude;

după noțiunea „*Oficiul de protocol al observatorilor* *internaționali*” se introduce o nouă noțiune, „*operator al Sistemului informațional automatizat de stat „Alegeri”*”, cu următorul cuprins:

„*operator al Sistemului informațional automatizat de stat „Alegeri”* – persoană autorizată să prelucreze datele personale ale alegătorului care s-a prezentat la votare, pentru a înregistra faptul participării acestuia la vot;”;

după noțiunea „*partide*” se introduce o nouă noțiune, „*participant la referendum”,* cu următorul cuprins:

„*participant la referendum -* partidul, organizația social-politică sau blocul electoral înregistrat cu opțiunea „DA” sau „NU” la referendum de organul electoral respectiv. Prevederile prezentului cod referitoare la concurenții electorali se aplică în modul corespunzător și participanților la referendum;”;

noțiunea *„reședință”* va avea următorul cuprins:

*„reşedinţă* – loc unde alegătorul locuiește temporar, confirmat în buletinul de identitate sau în alt act de identitate prevăzut de lege;”.

2. La articolul 8, după cuvintele „într-o singură zi” se introduce textul „de regulă în ziua”.

3. La articolul 15, alineatul (2) se completează la final cu o nouă propoziție: „Candidații desemnați în alegeri nu pot fi desemnați și în calitate de reprezentanți cu drept de vot consultativ.”.

4. La articolul 19:

în alineatul (4), după cuvîntul „Drepturile” se introduce textul „și obligațiile”;

articolul se completează cu un nou alineat, (5), cu următorul cuprins:

„(5) Pentru membrii Comisiei care nu activează permanent perioada exercitării mandatului se asimilează stagiului de cotizare în serviciul public și li se acordă garanțiile stabilite de Legea nr. 199/2010 cu privire la statutul persoanelor cu funcţii de demnitate publică, cu excepțiile prevăzute de prezentul cod.”.

5. Articolul 21:

la alineatul (1), cuvîntul „sînt” se substituie prin cuvintele „pot fi”;

alineatul (2) va avea următorul cuprins:

„(2) În perioada electorală (alegeri parlamentare, alegeri prezidenţiale, alegeri locale generale, alegeri noi sau referendum republican), membrilor Comisiei Electorale Centrale li se stabileşte suplimentar o indemnizaţie de 35 la sută din salariul mediu pe economie. Membrii Comisiei care nu activează permanent primesc, în perioada electorală, o indemnizație echivalentă cu salariul secretarului Comisiei Electorale Centrale, stabilit pentru perioada respectivă, din mijloacele financiare alocate pentru alegeri cu calcularea sumelor suplimentare în cazul muncii acestora extra program și în zilele de odihnă și de sărbătoare.”;

la alineatul (3), după cuvîntul „fiecare” se introduce textul „zi de”.

6. Articolul 27 se completează cu un nou alineat, (4), cu următorul cuprins:

„(4) Remunerarea angajaţilor permanenţi ai Centrului de instruire continuă în domeniul electoral se efectuează conform prevederilor legislaţiei în vigoare, iar pentru perioada electorală, indiferent de tipul scrutinului, fiindu-le stabilită o indemnizaţie în mărime de 35 la sută din salariul mediu. În cazuri excepţionale, cu acordul salariatului, durata timpului de muncă poate depăși plafonul stabilit la art.104 alin.(5) din Codul muncii.”.

7. La articolul 28, după alineatul (1) se introduce un nou alineat, (11), cu următorul cuprins:

„(11) Pentru secţiile de votare din străinătate și pentru secţiile de votare pentru localităţile din stînga Nistrului (Transnistria), Comisia Electorală Centrală va constitui consilii electorale distincte, cu sediul în municipiul Chişinău, care vor asigura organizarea proceselor electorale în secțiile de votare respective.”.

8. La articolul 29 litera i), textul „publicarea în presa locală a rezultatelor votării” se substituie prin textul „afișarea acestora la sediul său și a administrației publice locale”.

9. La articolul 31, alineatul (7) se abrogă.

10. La articolul 36 alineatul (2), sintagma „concurentul electoral” se substituie prin cuvintele „partidul politic”.

11. La articolul 37, alineatul (1) va avea următorul cuprins:

„(1) Consiliile şi birourile electorale, constituite în condiţiile prezentului cod, îşi încetează activitatea şi sînt dizolvate de drept după ce actul de confirmare a rezultatelor alegerilor a devenit irevocabil.”.

12. Articolul 41:

la alineatul (2), textul la început va avea următorul cuprins:

„Finanţarea și susținerea materială sub orice formă a grupurilor de iniţiativă, a campaniilor electorale ale concurenţilor electorali și a participanților la referendum de către persoane fizice sau juridice se efectuează cu respectarea următoarelor condiţii:”;

la alineatul (2) litera f), după cuvintele „prevăzute la” se introduce textul „alin. (3)”;

la alineatul (8), cuvîntul „radiodifuzorii” se substituie prin textul „furnizorii de servicii media”, iar sintagma „Consiliul Coordonator al Audiovizualului” se substituie prin sintagma „Consiliul Audiovizualului”.

13. Articolul 44:

în alineatele (1) și (4), cuvîntul „domiciliază” se substituie prin textul „își au domiciliul;

alineatul (3) va avea următorul cuprins:

„(3) Listele electorale se întocmesc pe secții de votare în baza informației din Registrul de stat al alegătorilor. Lista unei secții de votare este ordonată alfabetic, după numele, prenumele alegătorilor, sau după denumirea străzii, numărul blocului în creștere, numele, prenumele alegătorilor. Arondarea alegătorilor la secțiile de votare se efectuează de către registratorii din cadrul autorităților publice locale, autorizați în acest sens, conform procedurii stabilite de regulamentul cu privire la Registrul de stat al alegătorilor, aprobat prin hotărîrea Comisiei Electorale Centrale.”;

la alineatul (7), textul „domiciliul și reședința” se substituie prin textul „locul de ședere”;

la alineatul (8), după cuvîntul „alegeri” se introduce textul „parlamentare, prezidențiale, referendum republican”;

14. Articolul 45 va avea următorul cuprins:

„**Articolul 45.** Verificarea listelor electorale

(1) Listele electorale se fac accesibile în localurile secţiilor de votare şi se plasează pe pagina web a Comisiei Electorale Centrale cu 20 de zile înainte de ziua alegerilor, în acestea fiind indicate numele, prenumele şi anul naşterii fiecărui alegător. Alegătorilor li se comunică, cel tîrziu cu 20 de zile înainte de ziua alegerilor, prin toate mijloacele disponibile, sediul secţiei de votare la care ei vor putea vota.

(2) Accesul la listele electorale de bază este garantat, în condițiile prezentului articol. Membrii biroului electoral au acces liber la datele depline conținute în lista electorală cu datele alegătorilor arondați la secția de votare respectivă (IDNP-ul, domiciliul/reședința alegătorului, seria și numărul actului de identitate), iar alegătorul are acces liber doar la datele sale personale. Reprezentanții concurenților electorali/participanților la referendum, alegătorii și observatorii au acces la lista electorală cu datele depline numai pe bază de declarație de confidențialitate, al cărei model este aprobat de Comisie, fără a avea dreptul de a face copiii, fotografii sau înregistrări video.

(3) Dacă alegătorul sau reprezentantul concurentului electoral/participantului la referendum observă erori în lista electorală, el poate depune la biroul electoral al secţiei de votare o cerere scrisă însoțită de acte doveditoare care se anexează la lista electorală.

1. Modificările în listele electorale pot fi solicitate de către alegători sau reprezentanții concurenților electorali/participanților la referendum biroului electoral al secţiei de votare cel tîrziu în ziua precedentă zilei alegerilor. Biroul electoral transmite imediat Comisiei Electorale Centrale, dar nu mai tîrziu de ziua precedentă zilei alegerilor, prin intermediul registratorilor din cadrul autorităţilor administraţiei publice locale, informaţia despre modificările solicitate, cu anexarea actelor doveditoare, pentru a fi introduse aceste modificări în Registrul de stat al alegătorilor.
2. Alegătorii și reprezentanții concurenților electorali/participanților la referendum au dreptul să depună contestaţii cu privire la neexaminarea sau respingerea cererii, depuse în condițiile alin. (3), de corectare, includere sau radiere din lista electorală de bază, precum şi împotriva altor erori comise la înscrierea datelor despre sine sau despre alţi alegători. Contestaţiile se examinează de către organele electorale respective în decurs de 24 de ore, iar deciziile acestora pot fi contestate de subiecţii interesaţi în ordinea stabilită la capitolul 12, în cazul în care contestațiile le-au fost respinse.

(6) Comisia Electorală Centrală elaborează şi aprobă procedura de întocmire, verificare şi actualizare a listelor electorale, reglementînd expres aspectele privind transmiterea listelor la birourile electorale, includerea/excluderea alegătorilor de către membrii biroului electoral al secţiei de votare, prezentarea ulterioară a listelor electorale finale şi alte aspecte necesare.”.

1. Articolul 46:

la alineatul (1), textul „circumscripțiilor electorale și” se exclude;

la alineatul (2), litera b) va avea următorul cuprins:

„b) blocurile electorale, formate pe baza deciziilor adoptate conform statutelor (regulamentelor) partidelor şi organizaţiilor social-politice ce le-au constituit, care sînt înregistrate de Comisia Electorală Centrală;”;

alineatul (3) se completează la final cu o nouă propoziție: „Modelul listei de candidați se aprobă de către Comisia Electorală Centrală.”.

1. Articolul 47:

alineatul (3) va avea următorul cuprins:

„(3) În listele de colectare a semnăturilor în susţinerea candidatului independent, precum şi pentru iniţierea referendumului, denumite în continuare liste de subscripţie, se indică numele şi prenumele, anul naşterii, profesia (ocupaţia), funcţia, locul de muncă, domiciliul şi subiectul care l-a desemnat, precum şi numele şi prenumele persoanei care colectează semnăturile. Lista de subscripţie va conţine numai semnături ale susţinătorilor care au domiciliul într-o singură circumscripție electorală în care urmează să fie organizate alegeri și/sau referendum. În cazul alegerilor pentru funcția de Președinte al Republicii Moldova, lista de subscripţie va conţine numai semnături ale susţinătorilor care domiciliază în aceeași unitate administrativ-teritorială de nivelul al doilea.”;

la alineatul (4), textul „de membrul grupului de iniţiativă sau de o altă persoană împuternicită să colecteze semnăturile” se substituie prin cuvintele „de colector”, cuvântul „legal” se exclude, iar la finele alineatului se introduce textul „ , făcîndu-se mențiunea corespunzătoare la rubrica Notă”;

alineatul (5) va avea următorul cuprins:

„(5) Un alegător poate susţine, prin semnătură, mai mulți candidați inclusiv pentru mai multe funcții elective, însă nu poate susține același candidat, prin semnătură, de două și mai multe ori.”;

la alineatul (6), textul „Membrul grupului de iniţiativă care colectează semnăturile alegătorilor” se substituie prin cuvântul „Colectorul”.

1. Articolul 49 alineatul (1):

la litera a), după textul „organului central sau teritorial” se introduc cuvintele „conform prevederilor statutare sau actului de constituire”, iar textul „ , 86” se exclude;

litera d) se completează la final cu textul „sau de a ocupa funcții publice”;

litera f) va avea următorul cuprins:

„f) declaraţia pe propria răspundere privind inexistenţa actelor de constatare rămase definitive referitoare la regimul declarării averilor şi intereselor personale, la stările de incompatibilitate şi la confiscarea averii nejustificate, acte care nu sînt prescrise;”.

1. Articolul 50 va avea următorul cuprins:

„**Articolul 50.** Persoanele de încredere ale concurenţilor electorali și participanților la referendum

(1) Concurenţii electorali și participanții la referendum pot avea persoane de încredere în fiecare circumscripţie electorală. Persoanele de încredere îi ajută pe concurenţii electorali/participanții la referendum la desfăşurarea campaniilor electorale ale acestora, fac agitaţie electorală în favoarea lor şi le reprezintă interesele în relaţiile cu autorităţile publice, cu alegătorii, cu consiliile şi birourile electorale.

(2) Condițiile de stabilire a numărului persoanelor de încredere, procedura de înregistrare, drepturile și obligațiile acestora se stabilesc de prezentul cod și Regulamentul cu privire la activitatea persoanelor de încredere, aprobat prin hotărîrea Comisiei Electorale Centrale.

(3) Comisia Electorală Centrală înregistrează persoanele de încredere ale concurenţilor electorali în alegerile parlamentare şi ale candidaţilor la funcţia de Preşedinte al Republicii Moldova, precum și ale participanților la referendum în cazul referendumurilor republicane. În cazul alegerilor pentru funcţiile de primar şi de consilier al consiliului local, referendumurilor locale, persoanele de încredere ale candidaţilor și participanților la referendum sînt înregistrate de către consiliul electoral de circumscripţie corespunzător.

(4) Organul electoral competent în termen de 3 zile de la depunerea demersului va adopta o hotărîre cu privire la demersul de înregistrare a persoanelor de încredere și, după caz, va elibera legitimațiile persoanelor de încredere. Concurenţii electorali pot, în orice moment pînă la ziua precedentă alegerilor, să suspende împuternicirile persoanelor lor de încredere şi să le înlocuiască cu alte persoane.

(5) La locul de muncă permanent persoanele de încredere ale concurenţilor electorali/participanților la referendum pot solicita suspendarea raporturilor de muncă pe durata campaniei electorale, fără menţinerea salariului. Pe parcursul campaniei electorale, persoanele de încredere nu pot fi concediate și nu li se pot suspenda raporturile de muncă fără consimţămîntul lor.

(6) Persoanele de încredere ale concurenţilor electorali deţinătoare de funcţii publice nu pot folosi mijloacele şi bunurile publice în campaniile electorale.

(7) Aceeaşi persoană de încredere poate reprezenta candidatul în mai multe circumscripţii electorale unde acesta candidează, cu condiţia respectării numărului de persoane de încredere în fiecare circumscripţie.”.

1. Articolul 51:

la alineatul (4), cuvîntul „administrative” se substituie prin cuvîntul „contravenționale”, iar după textul „cu excepția cazurilor de” se introduce textul „contravenții sau”;

la alineatul (5), sintagma „listele înregistrate,” se substituie prin textul „listele înregistrate sau să retragă candidatul desemnat”, iar textul „în baza deciziei instanţei de judecată,” se exclude;

la alineatul (6), cuvîntul „partidului” se substituie prin sintagma „concurentului electoral”.

1. Articolul 52:

după alineatul (3) se introduce un nou alineat, (31), cu următorul cuprins:

„(31) Se interzice concurenților electorali și persoanelor de încredere ale acestora utilizarea în campania electorală și în cadrul acțiunilor de agitație electorală a discursului bazat pe ură și /sau instigator la discriminare.”;

la alineatul (5), textul „şi se aduce la cunoştinţa publică concomitent cu începerea perioadei electorale” se substituie prin textul „printr-un regulament”;

alineatul (7) va avea următorul cuprins:

„(7) Candidații nu pot utiliza resursele administrative, inclusiv prin lansarea sau participarea la lansarea proiectelor de infrastructură sau a achizițiilor efectuate din bugetul public, utilizarea echipamentelor, mijloacelor și bunurilor publice pentru activități de campanie sau pentru colectarea semnăturilor, acordarea alegătorilor serviciilor gratuite de către autorități în perioada electorală, utilizarea resurselor comunicaționale pentru activități de campanie sau de colectare a semnăturilor. Autoritățile/ instituţiile publice şi cele asimilate acestora nu pot transmite/acorda concurenţilor electorali bunuri publice sau alte favoruri decît pe bază de contract, în condiţii de egalitate pentru toţi concurenţii electorali.”;

alineatul (8) va avea următorul cuprins:

„(8) Nu pot fi utilizate în scop de publicitate electorală imagini ce reprezintă instituții de stat de peste hotare, autorități publice de peste hotare sau organizații internaționale. Se interzice combinarea de culori și/sau sunete care invocă simboluri naționale ale altor state sau organizații internaționale, utilizarea materialelor în care apar personalități politice, persoane oficiale ale statelor străine sau ale organizațiilor internaționale.”;

articolul se completează cu un nou alineat, (11), cu următorul cuprins:

„(11) Campania electorală pentru al doilea tur de scrutin începe în ziua imediat următoare zilei în care intră în vigoare hotărîrea Comisiei Electorale Centrale privind stabilirea datei turului al doilea de scrutin.”.

1. Articolul 53:

alineatul (2) se completează la final cu textul „ , de simboluri/sigle decît dacă aparțin aceluiași partid”;

alineatul (3) se completează la final cu textul „ , conform procedurii stabilite prin regulamentul aprobat de Comisia Electorală Centrală”;

alineatul (4) se completează la final cu textul: „După confirmarea simbolului electoral de către organul electoral, nu se admite înlocuirea sau modificarea lui. Simbolurile electorale se confirmă de Comisia Electorala Centrală, iar în cazul alegerilor locale doar simbolurile candidaților independenți se confirmă de consiliul electoral respectiv.”;

alineatul (6) va avea următorul cuprins:

„(6) Buletinele de vot se întocmesc în limba de stat, iar prin hotărîrea Comisiei Electorale Centrale și într-o altă limbă.”.

1. Articolul 54:

alineatul (1) va avea următorul cuprins:

„(1) Buletinele de vot se tipăresc conform instrucţiunii Comisiei Electorale Centrale. Membrii Comisiei Electorale Centrale, reprezentanţii concurenţilor electorali/participanților la referendum pot să asiste la confecţionarea matriţei buletinului de vot, la tipărirea buletinelor de vot, precum şi la lichidarea matriţei. La operațiunile de confecționare a matriței, tipărire, împachetare, distribuire a buletinelor de vot, precum și la nimicirea matriței, securitatea procesului este asigurată de Serviciul de Informații și Securitate și Ministerul Afacerilor Interne.”;

la alineatul (2), după cuvîntul „alegători” se introduce textul „din listele electorale”, iar textul „După tipărire, buletinele de vot se pliază astfel ca partea pe care alegătorul aplică ştampila “Votat” să nu fie vizibilă.” se exclude;

la alineatul (5), după cuvintele „concurenților electorali” se introduce textul „/participanților la referendum”;

la alineatul (6), cuvintele „și prezidențiale” se substituie prin textul „ , prezidenţiale sau referendumurilor republicane”.

1. La articolul 55, textul „07.00 și 21.00” se substituie prin textul „08.00 și 20.00”.
2. Articolul 58:

la alineatul (1), ultima propoziție se substituie prin textul „La primirea buletinului, alegătorul semnează în lista electorală în dreptul numelui său. Alegătorul cu dizabilităţi își poate aplica facsimilul. În fişa de însoţire a buletinului de identitate sau în actul în a cărui bază votează alegătorul se aplică ştampila cu menţiunea ce confirmă votarea în ziua respectivă.”;

la alineatul (2), cuvîntul „domicilierea” se substituie prin cuvintele „domiciliul sau reședința”;

alineatul (3):

la litera b), după cuvîntul „domiciliul” se introduce textul „sau reședința”;

la litera c), după sintagma „Republicii Moldova” virgula se înlocuiește cu prepoziția „sau”, iar sintagma „livretul de marinar” se exclude;

la alineatul (4), textul „completează și depune o declarație pe propria răspundere privind” se substituie prin textul „semnează în lista electorală și pentru”;

alineatul (5) va avea următorul cuprins:

„(5) Indiferent de tipul scrutinului organizat, membrii biroului electoral al secţiei de votare și operatorii Sistemului informațional automatizat de stat „Alegeri” pot vota la secţia unde îşi desfăşoară activitatea, cu condiția de a nu-și fi exercitat acest drept la o altă secție de votare. Dacă votează la secția unde își desfășoară activitatea, aceste persoane vor fi înscrise în lista suplimentară, iar la rubrica Notă se va face mențiunea privind funcția deținută în cadrul biroului electoral respectiv. Nu pot beneficia de acest drept persoanele cu domiciliul sau reședința într-o altă circumscripție electorală în cadrul alegerilor locale.”;

la alineatul (6), textul „Informaţia privind votarea pe listele electorale de bază şi listele electorale suplimentare se transmite o dată la 3 ore, în format electronic şi/sau telefonic Comisiei Electorale Centrale.” se substituie prin textul „Modul de transmitere a informaţiei privind votarea pe listele electorale de bază şi pe listele electorale suplimentare se reglementează de Comisia Electorală Centrală.”.

1. Articolul 59:

la alineatul (1), după sintagma „concurenţilor electorali” se introduce textul „/participanților la referendum”;

la alineatul (2), după sintagma „concurentul electoral corespunzător” se introduce textul „sau pentru una dintre opțiunile la referendum”;

alineatul (4) se completează la final cu textul „sau pentru una dintre opțiunile la referendum”.

1. Articolul 60:

la alineatul (3), după textul „Membrii biroului electoral al secţiei de votare” se introduce textul „și alți funcționari ai biroului electoral”, iar după sintagma „reprezentanţii concurenţilor electorali” se introduce textul „/participanților la referendum”;

la alineatul (8), literele a) și b) vor avea următorul cuprins:

„a) membrii şi reprezentanţii organelor electorale ierarhic superioare, inclusiv funcționarii electorali din cadrul aparatelor de lucru ale acestora, angajații Centrului de instruire continuă în domeniul electoral, precum și formatorii în domeniul electoral desemnați de Centrul de instruire;

b) reprezentanţii concurenţilor electorali/participanților la referendum;”

articolul se completează cu un nou alineat, (10), cu următorul cuprins:

„(10) Pentru o măsură suplimentară de securizare și asigurare a transparenței procesului de votare, a operațiunilor electorale din ziua alegerilor, în localul secțiilor de votare poate fi utilizat sistemul de înregistrare video. Regulile de funcționare și utilizare a sistemului de înregistrare video, responsabilitățile privind prelucrarea, accesul și stocarea informațiilor se stabilesc de Comisia Electorală Centrală prin aprobarea unui regulament în acest sens.”.

1. Articolul 61:

la alineatul (2), textul „aplicîndu-se pe ele ştampila cu menţiunea “Anulat”, apoi se leagă separat şi se sigilează” se substituie prin textul „conform procedurii stabilite de Comisa Electorală Centrală”;

la alineatul (3), textul „listele electorale şi din listele suplimentare” se substituie prin textul „listele electorale de bază, listele electorale suplimentare și cele pentru votarea la locul aflării”;

alineatul (5) se completează la final cu textul „ , iar în cazul referendumurilor cu înscrierea opțiunilor „DA” și „NU””;

alineatul (6) se completează la final cu textul „sau cele exprimate în cazul opțiunilor „DA” sau „NU” la referendum”;

la alineatul (7), după sintagma „concurent electoral” se introduce, în toate cazurile, sintagma „sau opțiune la referendum”;

la alineatul (8), textul „ , reprezentanţii concurenţilor” se substituie prin textul „sau cele exprimate pentru fiecare opțiune la referendum, reprezentanţii concurenţilor electorali/participanților la referendum”;

la alineatul (10), textul „rămîn la secţia de votare şi participă la operaţiile electorale” se substituie prin textul „și operatorii Sistemului informațional automatizat de stat „Alegeri” rămîn la secţia de votare şi participă la operaţiunile electorale în limita competențelor”.

1. La articolul 62 alineatul (1), litera e) se abrogă.
2. Articolul 63 se completează cu un nou alineat, (8), cu următorul cuprins:

„(8) Procesele-verbale întocmite de birourile electorale ale secţiilor de votare din străinătate, însoţite de toate contestaţiile privitoare la operaţiunile electorale ale biroului electoral al secţiei de votare, se transmit prin mijloace electronice la consiliul electoral de circumscripţie în cel mult 24 de ore de la închiderea secţiilor.”.

1. Articolul 67:

alineatul (3) va avea următorul cuprins:

„(3) După expirarea termenului de 6 luni de la confirmarea rezultatelor alegerilor, buletinele cu voturile valabil exprimate, buletinele nevalabile şi buletinele anulate, listele electorale, precum şi certificatele cu drept de vot remise instanţei de judecată se nimicesc.”;

articolul se completează cu un nou alineat, (31), cu următorul cuprins:

„(31) După expirarea termenului de 6 luni din data înregistrării candidatului la alegeri sau adoptării hotărîrii de către Comisia Electorală Centrală privind iniţierea sau respingerea referendumului republican, listele de subscripţie se nimicesc de către organul competent care asigură păstrarea acestora. În cazul referendumurilor locale, termenul de 6 luni se aplică de la data adoptării deciziei de către consiliul local sau instanţa de judecată. În cazul în care hotărîrile de iniţiere/desfăşurare a referendumului se contestă în instanţa de judecată, sau materialele se remit altor organe competente, listele de subscripţie se vor păstra pînă la soluţionarea definitivă a cauzei şi/sau emiterea unei hotărîri judecătoreşti irevocabile.”.

1. Articolul 68:

la alineatul (1), textul „pe cale ierarhică, iar ulterior – în instanţa de judecată” se exclude;

la alineatul (3), după cuvântul „observatori” se introduce cuvântul „ internaționali”;

la alineatul (5), în a doua propoziție, cuvintele „operațiile” și „operații” se substituie prin cuvintele „operațiunile” și „operațiuni”;

alineatul (6) va avea următorul cuprins:

„(6) Observatorii pot fi acreditaţi și pînă la începerea perioadei electorale, însă au dreptul să-și desfășoare activitatea de observare numai odată cu începerea și pînă la încheierea acesteia. Procedura de acreditare a observatorilor, drepturile și obligațiile acestora se stabilesc printr-un regulament aprobat de Comisia Electorală Centrală.”.

1. Articolul 69:

în tot cuprinsul articolului cuvîntul „radiodifuzorii” se substituie prin sintagma „furnizorii de servicii media”, sintagma „Consiliul Coordonator al Audiovizualului” se substituie prin sintagma „Consiliul Audiovizualului”;

la alineatul (3), după sintagma „concurenţilor electorali” se introduce textul „și participanților la referendumurile naționale”;

la alineatul (4), după sintagma „concurenţii electorali” se introduce textul „și participanții la referendumuri”, iar la final se completează cu textul „și nu vor face agitație electorală în favoarea sau în defavoarea vreunui concurent electoral și/sau candidat sau uneia dintre opțiunile la referendum.”;

după alineatul (5) se introduce un nou alineat, (51), cu următorul cuprins:

„(51) În campania electorală, în spoturile de publicitate electorală și în programele audiovizuale care vizează concurenții electorali și/sau candidații, participanții la referendum nu pot fi utilizate imagini ce reprezintă instituții de stat de peste hotare, autorități publice de peste hotare sau organizații internaționale. Se interzice combinarea de culori și sau sunete care invocă simboluri naționale ale altor state sau organizații internaționale, utilizarea materialelor în care apar personalități politice, persoane oficiale ale statelor străine sau ale organizațiilor internaționale.” .

la alineatul (7), textul „concurenţilor/candidaţilor electorali” se substituie prin textul „concurenţilor electorali/candidaţilor în alegeri, participanților la referendum”;

1. Articolul 70:

la alineatul (1), textul „și/sau candidații” se substituie prin textul „ , candidații în alegeri sau participanții la referendum”, iar textul „în primele 7 zile ale perioadei electorale” se exclude;

alineatul (2) va avea următorul cuprins:

„(2) În primele 7 zile de la începerea perioadei electorale, fiecare furnizor de servicii media depune la Consiliul Audiovizualului o declaraţie privind politica editorială pentru campania electorală, în care indică numele proprietarului/proprietarilor instituţiei. Declaraţiile se publică pe pagina web a Consiliului Audiovizualului. Controlul asupra respectării acestei obligaţii este exercitat de către Consiliul Audiovizualului din oficiu, conform prevederilor Codului serviciilor media audiovizuale al Republicii Moldova.”;

în cuprinsul alineatul (3):

după sintagma „furnizorii de servicii media” se introduce textul „generaliste și/sau de știri”;

după sintagma „concurenţilor electorali”, în toate cazurile, se introduce textul „sau participanților la referendum”;

la alineatul (4), cuvintele „Coordonator al” se exclud, iar textul „cîte 5 minute de emisie la televiziune şi 10 minute la radio în scopul expunerii programelor electorale și” se substituie prin textul „sau participanților la referendum cîte 5 minute de emisie la televiziune şi 10 minute la radio în scopul prezentării programelor electorale, susținerii candidaților desemnați sau a opțiunilor la referendum, precum şi în scopul”;

alineatul (5) va avea următorul cuprins:

„(5) În campania electorală pentru alegerile parlamentare, prezidențiale și pentru referendumurile republicane, furnizorii publici de servicii media acordă gratuit concurenților electorali/participanților la referendum, în cadrul serviciilor media generaliste și/sau de știri, cîte un minut pe zi, timp de antenă pentru plasarea publicității electorale. Pentru publicitate electorală contra plată, fiecărui concurent electoral /participanților la referendum i se oferă nu mai mult de 2 minute pe zi pe durata campaniei electorale în cadrul fiecărui serviciu media audiovizual. Tariful pentru publicitatea electorală nu poate depăși tariful pentru publicitatea comercială aplicat pînă la 6 luni înainte de data scrutinului. Timpii de antenă pentru publicitatea electorală contra plată se acordă tuturor concurenților electorali în condiții egale, în intervalele orare stabilite, de către furnizorii de servicii media în declarațiile politicii editoriale. Furnizorii de servicii media care nu participă la reflectarea campaniei electorale nu au dreptul de a plasa publicitate electorală.”;

la alineatul (6), sintagmele „concurentul electoral” și „concurentului electoral” se substituie prin sintagmele „concurentul electoral/participantul la referendum” și, respectiv, „concurentului electoral/participantului la referendum”;

la alineatul (10), textul „numai cu condiția înștiințării prealabile a Comisiei Electorale Centrale” se substituie prin textul „cu respectarea procedurii stabilite de Comisia Electorală Centrală în baza unui regulament aprobat în acest sens”;

la alineatul (11), cuvîntul „radiodifuzorii” se substituie prin textul „furnizorii de servicii media.”;

alineatul (12) va avea următorul cuprins:

„(12) Consiliul Audiovizualului prezintă, o dată la două săptămîni, Comisiei Electorale Centrale rapoarte de monitorizare privind modul de reflectare a campaniei electorale în cadrul tuturor programelor, de către furnizorii publici de servicii media și de către furnizorii privați de servicii media, cu cele mai mari cote de audiență conform celor mai recente măsurări efectuate de instituția specializată. În termen de 3 zile de la data alegerilor, Consiliul Audiovizualului va prezenta Comisiei Electorale Centrale un raport de totalizare care va cuprinde informații referitoare la respectarea normelor legale în reflectarea alegerilor de către furnizorii de servicii media în cadrul tuturor programelor audiovizuale cu caracter electoral. Toate rapoartele prezentate de Consiliul Audiovizualului se vor publica imediat pe pagina web a Comisiei Electorale Centrale și a Consiliului Audiovizualului.”

1. Articolul 71 va avea următorul cuprins:

„**Articolul 71**. Contestaţiile

(1) Contestaţiile privind organizarea şi desfăşurarea alegerilor se examinează de către organele electorale, respectîndu-se ierarhia acestora. Procedura detaliată de examinare a contestaţiilor în perioada electorală se aprobă prin regulament al Comisiei Electorale Centrale.

(2) Contestaţiile privind reflectarea campaniei electorale de către furnizorii de servicii media aflaţi sub jurisdicţia Republicii Moldova se examinează de către Consiliul Audiovizualului în conformitate cu prevederile prezentului cod, ale [Codului privind serviciile media audiovizuale al Republicii Moldova](file:///C:\Users\alexandru.berlinschi\Desktop\TEXT=LPLP20060727260), iar contestaţiile ce vizează mijloacele de informare în masă scrise se examinează de către Comisia Electorală Centrală.

(3) Hotărîrile organelor electorale şi ale Consiliului Audiovizualului asupra contestaţiilor pot fi contestate nemijlocit în instanţa judecătorească competentă.

(4) Contestaţia va conţine descrierea faptelor invocate ca presupuse încălcări, probele, temeiul legal, cerinţele contestatarului, semnătura şi datele de identitate ale persoanei care o depune.

(5) Contestaţiile privind finanţarea campaniilor electorale se adresează Comisiei Electorale Centrale, cu excepția finanțării candidaţilor independenţi în alegerile locale care se depune la consiliul electoral de circumscripţie competent. Examinarea contestaţiilor privind finanţarea campaniilor electorale ale partidelor politice nu se supune termenelor de prescripţie prevăzute la art.72–74.”

 35. Articolul 72 va avea următorul cuprins:

„**Articolul 72.** Înaintarea contestaţiilor

1. Acţiunile/inacţiunile concurenţilor electorali/candidaților de pe liste / grupurilor de inițiativă/ participanților la referendum pot fi contestate la organul electoral care i-a înregistrat, în termen de 3 zile calendaristice de la data săvîrşirii acţiunii/inacţiunii, cu excepțiile prevăzute de prezentul cod sau de alte legi.
2. Acţiunile/inacţiunile şi hotărîrile organelor electorale pot fi contestate la organul ierarhic superior cu respectarea procedurii prealabile, ulterior în instanţa de judecată competentă, în termen de 3 zile calendaristice de la data săvîrşirii acţiunii/ inacţiunii sau adoptării hotărîrii.
3. Termenul de depunere a contestației se calculează începînd cu ziua următoare zilei în care a fost săvîrşită acţiunea/inacţiunea sau a fost adoptată hotărîrea organului electoral.

(4) Contestaţiile privind acţiunile/inacțiunile şi hotărîrile Comisiei Electorale Centrale şi ale Consiliului Audiovizualului se depun, fără respectarea procedurii prealabile, la Curtea de Apel Chişinău în termen de 3 zile calendaristice de la data săvîrşirii acţiunii/inacțiunii sau adoptării hotărîrii.

(5) Contestaţia nu poate fi depusă de către membrul organului electoral respectiv, dar poate fi depusă de reprezentantul concurentului electoral/grupului de inițiativă/participantului la referendum în organul electoral respectiv sau de o persoană împuternicită de către acesta prin procură.

(6) În cazul în care examinarea nu ţine de competenţa organului electoral respectiv, contestaţia şi materialele anexate la ea urmează a fi transmise spre examinare conform competenţei, în mod urgent, în cel mult 2 zile calendaristice de la data recepţionării.”

36. Articolul 73:

la alineatul (1), după cuvîntul „acțiune” se introduce textul „/inacțiune”, iar după sintagma „Comisiei Electorale Centrale” se introduce textul „și ale Consiliului Audiovizualului”;

alineatul (2) va avea următorul cuprins:

„(2) Contestaţiile privind acţiunile şi hotărîrile consiliilor electorale de circumscripţie şi ale birourilor electorale ale secţiilor de votare se examinează în termen de 3 zile calendaristice de la depunere, dar nu mai tîrziu de ziua alegerilor. Contestaţiile privind acţiunile/inacţiunile concurenţilor electorali/candidaților de pe liste/grupurilor de inițiativă/participanților la referendum se examinează în termen de 5 zile calendaristice de la depunere, dar nu mai tîrziu de ziua alegerilor.”;

la alineatul (3) , cuvîntul „radiodifuzori” se substituie prin sintagma „furnizori de servicii media”, iar cuvintele „Coordonator al” se exclud.

37. Articolul 74 va avea următorul cuprins:

„ **Articolul 74.** Hotărîrile instanţelor de judecată cu privire la contestaţii

(1) Instanţa de judecată adoptă şi pronunţă hotărîrea în conformitate cu prevederile [Codului de procedură civilă](file:///C:\Users\alexandru.berlinschi\Desktop\TEXT=LPLP20030530225) şi ale Codului administrativ.

(2) Hotărîrea instanţei de judecată este definitivă şi executorie din momentul pronunţării.

(3) Împotriva hotărîrii instanţei de judecată poate fi depus un apel în termen de o zi de la pronunţare, iar împotriva deciziei instanţei de apel – un recurs în termen de o zi de la pronunţare.

(4) Apelul şi recursul se examinează în termen de 3 zile de la primirea dosarului.”

38. Articolul 75 va avea următorul cuprins:

„**Articolul 75.** Răspunderea juridică

(1) Orice subiect de drept care încalcă prevederile legislaţiei electorale, împiedică exercitarea liberă a drepturilor electorale ale cetăţenilor, împiedică activitatea organelor electorale poartă răspundere în conformitate cu legislaţia în vigoare.

(2) Pentru încălcarea actelor normative în domeniul electoral, Comisia Electorală Centrală sau consiliul electoral de circumscripţie poate aplica grupului de iniţiativă/concurenţilor electorali/candidaților de pe liste/participanților la referendum următoarele sancţiuni:

a) avertisment;

b) anularea înregistrării grupului de iniţiativă/concurentului electoral/candidatului de pe listă sau participantului la referendum;

c) intentarea procesului contravenţional conform legislaţiei;

d) lipsirea de alocaţii de la bugetul de stat ca sancţiune de bază sau complementară;

e) privarea de timpii de antenă gratuiți și/sau contra plată, pentru o perioadă de 24 pînă la 48 ore, care poate fi aplicată doar după aplicarea sancțiunii sub formă de avertisment.

(3) Sancțiunea sub formă de avertisment și privarea de timpii de antenă poate fi aplicată prin hotărîre a Comisiei Electorale Centrale pentru încălcarea actelor normative în domeniul electoral, altele decît cele stabilite la alin. (5).

(4) În cazul aplicării repetate a sancţiunii sub formă de avertisment în cursul unei perioade electorale pentru încălcări privind finanţarea campaniei electorale, Comisia Electorală Centrală poate aplica partidelor politice înregistrate în calitate de concurenţi electorali/participanți la referendum sancţiunea complementară privind lipsirea de alocaţii de la bugetul de stat pentru o perioadă de la 6 luni pînă la un an.

(5) Anularea înregistrării se aplică prin hotărîrea organului electoral care a înregistrat grupul de inițiativă/concurentul electoral/candidatul de pe liste sau participantul la referendum în cazul în care se constată:

a) folosirea fondurilor financiare şi materiale nedeclarate sau depăşirea cu cel puțin 0,25% a cheltuielilor peste plafonul mijloacelor din fondul electoral sau cel destinat grupului de inițiativă;

b) utilizarea mijloacelor financiare din străinătate, cu excepția donațiilor din partea cetățenilor Republicii Moldova cu venituri obținute în afara țării;

c) nesuspendarea din funcţie de către candidatul care are această obligaţie. În acest caz se anulează înregistrarea candidatului independent sau se exclude din lista concurentului electoral candidatul respectiv;

d) prezentarea documentelor false în vederea înregistrării în calitate de grup de inițiativă, concurent electoral sau participant la referendum. În cazul alegerilor parlamentare și locale, candidatul respectiv se exclude din lista concurentului electoral;

(6) În cazul încălcării prevederilor prezentului cod și ale altor acte normative în domeniul electoral de către funcționarii electorali, Comisia Electorală Centrală poate să le aplice, prin hotărîre, următoarele sancțiuni:

a) avertisment;

b) revocarea din componența organelor electorale și aparatelor de lucru ale acestora;

c) excluderea din Registrul funcționarilor electorali;

d) privarea de dreptul de a desfășura orice activitate în cadrul organelor electorale pentru un termen de la 1 an pînă la 4 ani.

(7) Pentru încălcarea actelor normative privind reflectarea campaniei electorale de către radiodifuzori aflaţi sub jurisdicţia Republicii Moldova, Consiliul Audiovizualului poate aplica sancțiunile stabilite de [Codul serviciilor media audiovizuale al Republicii Moldova](file:///C:\Users\Home\AppData\Roaming\Microsoft\Word\TEXT=LPLP20060727260).

(8) În cazul încălcării de către observator a normelor electorale în vigoare, organul electoral care a acreditat observatorul este în drept să-i anuleze acreditarea prin adoptarea unei hotărîri.

(9) În sensul alineatelor (6) și (8) se consideră încălcare orice acţiune de propagandă pentru sau împotriva unui partid politic, unei organizaţii social-politice sau unui concurent electoral, grup de inițiativă, participant la referendum, pentru sau contra întrebării supuse referendumului sau încercarea de a influenţa opţiunea alegătorului. Încălcarea de către observator în orice mod a drepturilor şi obligaţiilor, a normelor electorale în vigoare atrage după sine anularea acreditării observatorului de către organul electoral care a acreditat observatorul.”.

39. La articolul 81 alineatul (3), după cifrele „31” se introduc cifrele „32”.

40. Articolul 87:

la alineatul (2), textul „a înaintat candidatura ori” se exclude;

alineatul (3) se completează la final cu textul „de la depunerea cererii și documentelor corespunzătoare”.

41. La articolul 88, alineatul (2) va avea următorul cuprins:

„(2) Retragerea candidatului independent se consemnează prin hotărîre a Comisiei Electorale Centrale în cel mult 3 zile de la depunerea cererii în acest sens, care se aduce la cunoştinţa publică imediat.”.

42. La articolul 108 alineatul (3), după cifrele „31” se introduce textul „ , 32”.

43. Articolul 113:

la alineatul (3), după cuvintele „mai multe liste” se introduce textul „pentru susținerea aceluiași candidat,”;

la alineatul (5), cuvântul „ verificarea” se substituie prin cuvântul „recepționarea”.

44. La articolul 114, alineatul (3) va avea următorul conținut:

„(3) În cazul respectării prevederilor prezentului articol și ale Regulamentului de desemnare și înregistrare a candidaților la alegerile pentru funcția de Președinte al Republicii Moldova, Comisia Electorală Centrală în decursul a 3 zile de la data depunerii actelor înregistrează grupul de iniţiativă şi eliberează membrilor acestui grup liste de subscripție și legitimaţii.”.

45. Articolul 115 va avea următorul cuprins:

„**Articolul 115.** Listele electorale

1. Listele electorale pentru alegerea Preşedintelui Republicii Moldova se întocmesc în conformitate cu prevederile capitolului 5 (art.44 şi art.45), care se aplică în modul corespunzător.

(2) În cazul organizării turului doi de scrutin:

a) listele electorale nu se transmit instanței de judecată, ci se păstrează la consiliul electoral de nivelul doi pentru a fi utilizate în cadrul celui de-al doilea tur.

b) rămîne valabilă înregistrarea prealabilă efectuată pentru turul întîi de scrutin.”

46. Articolul 116 va avea următorul cuprins:

**„Articolul 116.** Campania electorală

Campania electorală pentru alegerea Preşedintelui Republicii Moldova se desfăşoară în conformitate cu prevederile capitolului 7 (art.50–52), care se aplică în modul corespunzător.”.

47. La articolul 130, alineatul (2) va avea următorul cuprins:

„(2) Comisia Electorală Centrală stabilește numărul de mandate de consilier în consiliile locale de nivelul întîi și de nivelul al doilea, în conformitate cu prevederile Legii nr. 436/2006 privind administrația publică locală.”.

48. La articolul 134, alineatul (2) va avea următorul cuprins:

„(2) La alegerea consiliului local şi a primarului nu participă alegătorii care nu își au domiciliul sau reședința în circumscripția electorală respectivă.”.

49. La articolul 145, alineatul (3) se completează la final cu textul: „Data turului al doilea de scrutin se stabilește prin hotărîre a Comisiei Electorale Centrale.”;

50. La articolul 151 alineatul (1), cuvintele „va fixa” se substituie prin cuvântul „organizează”.

51. Codul se completează cu un nou articol, 1521 , cu următorul cuprins:

„ **Articolul 1521.** Participanții la referendum

1. În sensul prezentului cod, participanții la referendum sînt partidele, alte organizaţii social-politice şi blocurile electorale care se înregistrează la Comisia Electorală Centrală cu opțiunea „DA” sau „NU” în vederea participării la campania electorală pentru referendum.
2. Pentru înregistrarea în calitate de participant la referendum, partidele, organizaţiile social-politice şi blocurile electorale depun la Comisia Electorală Centrală cererea privind înregistrarea în această calitate, la care se anexează următoarele documente:

a) hotărîrea/decizia confirmată prin proces-verbal sau, după caz, prin extrasul din procesul-verbal al şedinţei organului competent al partidului, al organizaţiei social-politice sau al blocului electoral la care s-a decis participarea la referendumul republican;

1. declarația de participare a partidului, a organizaţiei social-politice sau a blocului electoral cu opțiunea „DA” sau „NU” la referendumul republican;
2. copia autentificată a statutului partidului sau organizației social-politice, după caz setul de documente aferent constituirii blocului electoral;
3. demersul privind desemnarea reprezentantului cu drept de vot consultativ și/sau persoanei responsabile de finanțe (trezorier), după caz.
4. Prevederile prezentului cod se aplică în modul corespunzător pentru constituirea blocurilor electorale în vederea participării la campania electorală pentru referendum.
5. Comisia Electorală Centrală, prin adoptarea unei hotărîri, decide asupra înregistrării sau refuzului de înregistrare în calitate de participant la referendum în decurs de 7 zile de la data primirii actelor enumerate la alin. (2).”

52. Articolul 167:

la alineatul (1), textul: „Fiecare foaie se autentifică prin aplicarea ștampilei autorității publice locale respective.” se exclude;

la alineatul (3), textul „ ; listele care nu au fost autentificate prin aplicarea ștampilei autorității administrației publice locale respective” se exclude.

53. La articolul 172 alineatul (1), cuvintele „pentru” și „contra” se substituie prin cuvintele „DA” și „NU”.

54. La articolele 174 și 176 alineatele (2), cuvintele „pentru” și „contra” se substituie cu cuvintele „DA” și „NU”.

55. La articolul 190 litera a), cuvîntul „revocării” se substituie prin cuvîntul „demiterii”.

1. Articolul 194:

la alineatul (1), textul: „Fiecare foaie se autentifică prin aplicarea ștampilei autorității publice locale respective.” se exclude;

la alineatul (3), textul „ , listele care nu au fost autentificate prin aplicarea ștampilei autorității administrației publice locale respective” se exclude.

57. La articolul 196 alineatul (2) litera a), cifrele „45” se substituie pein cifrele „60”.

58. La articolul 197 alineatul (4), textul „Secţiile de votare se numerotează.” se substituie prin textul „La propunerea primarilor oraşelor (municipiilor), ai sectoarelor şi ai satelor (comunelor), plafonul de 3000 de alegători poate fi depăşit cu cel mult 10 la sută. Secţiile de votare se numerotează.”.

1. Articolul 198:

alineatul (3) se abrogă;

alineatul (5) va avea următorul cuprins:

„(5) La prima şedinţă, fiecare consiliu electoral de circumscripţie şi birou electoral al secţiei de votare alege din rîndul membrilor săi un preşedinte, un vicepreşedinte şi un secretar.”.

1. Articolul 203:

la alineatul (1), cuvintele „pentru” și „contra” se substituie prin cuvintele „DA” și „NU”;

alineatul (3) va avea următorul cuprins:

„(3) Buletinele de vot se întocmesc în condiţiile capitolului 8”.

1. La articolele 205 și 206 alineatele (2), cuvintele „pentru” și „contra” se substituie prin cuvintele „DA” și „NU”.

**Art. II -** Codul contravențional al Republicii Moldova nr. 218/2008, republicat în Monitorul Oficial al Republicii Moldova, 2017 nr.78-84, se modifică după cum urmează:

1. Articolul 52 va avea următorul cuprins:

„**Articolul 52.** Agitația electorală

1. Efectuarea agitaţiei electorale în ziua alegerilor sau în ziua precedentă zilei alegerilor

se sancţionează cu amendă de la 40 la 60 de unităţi convenţionale aplicată persoanei fizice, cu amendă de la 100 la 150 de unităţi convenţionale aplicată persoanei juridice.

(2) Efectuarea agitației electorale în timpul procesiunilor și/sau slujbelor religioase, precum și în locurile/localurile unde acestea se desfășoară

se sancţionează cu amendă de la 30 la 50 de unităţi convenţionale aplicată persoanei fizice, cu amendă de la 50 la 60 de unităţi convenţionale aplicată conducătorilor cultelor sau ai părților lor componente, cu amendă de la 100 la 150 de unităţi convenţionale aplicată persoanelor juridice.

(3) Implicarea sub orice formă a organizațiilor necomerciale, sindicale, de binefacere în campania electorală

se sancţionează cu amendă de la 30 la 50 de unităţi convenţionale aplicată persoanei fizice/ persoanei cu funcție de răspundere, cu amendă de la 100 la 150 de unităţi convenţionale aplicată persoanei juridice.

(4) Organizarea transportării alegătorilor spre secția de votare în ziua votării în scopul de a-i determina să voteze pentru unul din candidați

se sancţionează cu amendă de la 60 la 80 de unităţi convenţionale aplicată persoanei fizice, cu amendă de la 100 la 150 de unităţi convenţionale aplicată persoanei cu funcţie de răspundere și persoanei juridice.

(5) Utilizarea discursului de ură și/sau instigarea la discriminare în cadrul campaniei electorale și/sau în materialele de agitație electorală

se sancţionează cu amendă de la 150 la 250 de unităţi convenţionale aplicată candidaților în alegeri.”;

2. Articolul 400, la alineatul (1) după cifrele „52” se introduce textul „alin. (1)-(4)”;

3. Articolul 4235, la alineatul (1) după textul „la art.” se introduce textul „52 alin. (5),”.

**Art. III.** – Codul serviciilor media audiovizuale al Republicii Moldova nr.174/2018, Monitorul Oficial al Republicii Moldova, 2018, nr. 462-466, se modifică după cum urmează:

1. La articolul 80, alineatul (6) va avea următorul cuprins:

„(6) În perioada electorală, deciziile cu privire la examinarea contestațiilor și aplicarea sancțiunilor de către Consiliul Audiovizualului sînt publicate pe pagina web oficială a acestuia în termen de 24 de ore de la adoptare.”

2. Articolul 84 se completează cu alineatele (101) şi (102) cu următorul cuprins:

„(101) Se sancționează cu retragerea dreptului de a difuza/publica informații despre reflectarea alegerilor/referendumurilor *pe o perioadă de 7 zile* furnizorul/ distribuitorul de servicii media care adoptă tratamente privilegiate faţă de unele persoane/partide politice și/sau unii concurenţi electorali în virtutea statutului social şi/sau a funcţiilor pe care le deţin candidaţii acestora, precum și care încalcă obligația de echitate, responsabilitate, echilibru şi imparţialitate în perioada electorală, sau *pînă la finalizarea perioadei electorale* în cazul încălcării repetate a respectivelor prevederi.

(102) Se sancționează cu suspendarea licenţei de emisie sau a autorizaţiei de retransmisiune furnizorul/distribuitorul de servicii media care reflectă campania electorală fără a avea acest drept sau care nu se conformează și nu execută sancțiunea prevăzută la alin.(101). Suspendarea licenţei de emisie sau a autorizaţiei de retransmisiune în temeiul alineatului (101) se aplică doar după ce a fost aplicată sancțiunea repetată cu retragerea dreptului de a difuza/publica informații despre reflectarea alegerilor/referendumurilor în perioada electorală.”.

**Art. IV.** – Prin derogare de la prevederile art. 56 alin. (2) din [Legea nr.100/2017](file:///C:\Users\Home\AppData\Roaming\Microsoft\Word\TEXT=LPLP20171222100) cu privire la actele normative, prezenta lege intră în vigoare la data publicării în Monitorul Oficial al Republicii Moldova.

**Președintele Parlamentului Zinaida GRECEANÎI**

Nr. \_\_\_\_\_ Chișinău, \_\_\_ 2020